Atrushu meldte seg i september ut av SV fordi partiet ikke vil angripe IS med våpen.

I et intervju med Dagbladet forteller hun nå at en reise til Kurdistan er nært forestående. Hun planlegger å være på bakken i Kurdistan i omkring to uker, og skal hjelpe flyktninger med klær, utstyr og mat.

– Jeg har hatt lyst til å reise ganske lenge, men ikke hatt anledning. Nå har jeg endelig fått tid, og bestemte meg for å reise ned og gjøre noe, sier Prjin Atrushi.

Hennes nærmeste familie bor i Norge, men hun har også mange slektninger i Kurdistan.

– Jeg reiser først sammen med søsteren min, så kommer familien senere, sier hun til avisen.

Ikke redd

Sammen med familien har hun samlet inn klær og utstyr til de sivile som flykter fra de harde kampene mellom IS og kurdiske styrker.

Muslimsk Fellesråd i Rogaland arrangerte i september demonstrasjon mot terrorgruppa IS. Foto: Hanne Høyland / NRK

En rekke kurdere har allerede reist fra Norge for å bistå enten med nødhjelp eller som soldater i kampen mot IS. Området hun skal være i, ligger bare 20 minutter fra et sted der det nå pågår trefninger, forteller hun.

– Jeg er absolutt ikke redd, understreker Stavanger-jenta.

Personer fra Rogaland støtter IS

Men det er også rogalendinger som reiser fra landet for å støtte terrorgruppa IS. PST-lederen i fylket fortalte i oktober at det er rogalendinger som har slutta seg til styrkene i Syria.

Om lag 60 personer har reist fra Norge for å delta for IS i krigen i Syria og Irak, og tallet har økt siden organisasjonen erklærte en islamsk stat i sommer.

De fleste som har reist til Syria fra Norge, har vært bosatt i østlandsområdet. Østfold har peka seg ut som et fylke spesielt mange reiser fra.

Trua på livet

16-åringen har fått trusler, både mot seg selv og familien sin. Likevel nekter hun å tie.

– Det har vært drapstrusler mot meg og familien min, men det skremmer meg ikke i det hele tatt, sier hun.

– Jeg blir sterkere for hver gang. Jeg er redd for familien min, men ikke for meg selv, legger hun til.

I september holdt hun appell på torget i Stavanger da Muslimsk Fellesråd holdt en demonstrasjon mot terrorgruppa IS. Hun la vekt på at folk ikke skal glemme situasjonen i Kurdistan.

– Det er ikke nok oppmerksomhet om folkemordet i Kurdistan, og det som skjer der, opplyser 16-åringen til NRK.